на 24.03.2020г.

**ДОКЛАД**

**ЗА КАЧЕСТВОТО НА ВОДАТА, ПРЕДНАЗНАЧЕНА**

**ЗА ПИТЕЙНО-БИТОВИ ЦЕЛИ НА ТЕРИТОРИЯТА**

**НА ОБЛАСТ ПЛЕВЕН ЗА 2019Г.**

 Водоснабдяването на населението на област Плевен с вода за питейно – битови цели се осъществява от 437 централни водоизточника, а броят на водоснабдителните обекти и съоръжения е 326, като на територията, контролирана от инспекцията няма повърхностни водоизточници. Всички са регистрирани по реда на Наредба №9/2005 година на МЗ. На територията, контролирана от инспекцията няма изградени и функциониращи пречиствателни съоръжения за питейни води.

 РЗИ – Плевен извършва непрекъснато наблюдение и контролен мониторинг на качеството на питейната вода, подавана за нуждите на населението в град Плевен и областта. Броят на пунктовете, честотата и вида на мониторинга са съобразени с изискванията на Наредба №9/2001 година на МЗ за качеството на водата, предназначена за питейно – битови цели. От 01.01.2019 година територията на община Кнежа, обслужвана от „Аспарухов вал“ ЕООД, се присъедини към Асоциация по ВиК ЕООД на обособената територия и по тази причина през отчетния период на територията на областта има само един оператор на ВиК системи – „ВиК Плевен“ ЕООД, гр. Плевен. Водоснабдителното дружество разработи програма за мониторинг на питейната вода в Плевенска област за 2019 година и същата беше съгласувана с инспекцията в изпълнение изискванията на чл. 9, ал. 1 на Наредба № 9/2001 година на МЗ. В представената мониторингова програма са определени общо 105 зони на водоснабдяване. От тях 6 зони са с обем на разпределена вода над 1000 куб.м. в денонощие и 99 зони са с обем на разпределена вода под 1000 куб.м. Съгласно изискванията на МЗ, са категоризирани малки зони, като в категория 1 попадат 39 зони, в категория 2 – 40 зони, в категория 3 – 17 зони и в категория 4 – 3 зони.

 През 2019 година пробонабирането от водопроводната мрежа на област Плевен се извърши от 274 пункта съгласно предварително изготвен график, като част от тях бяха променени и актуализирани.

 През отчетния период от страна на „ВиК Плевен“ ЕООД без да е издавана заповед от местните власти беше въведено режимно водоснабдяване в следните общини и населени места: Община Плевен – гр. Плевен, с. Ясен, с. Буковлък, с. Опанец, с. Брестовец, с. Тодорово, с. Къшин и с. Бохот /три месеца – септември, октомври и ноември/; Община Долна Митрополия – гр. Долна Митрополия, гр. Тръстеник, с. Победа /три месеца – септември, октомври и ноември/; Община Никопол – с. Муселиево /два месеца - септември и октомври/. За въведения режим МЗ беше информирано ежемесечно чрез изготвяните справки за качеството на питейната вода, подавана за населението на област Плевен.

През отчетната година е изпълнен мониторингът на питейната вода в областта, съгласно представената мониторингова програма на водоснабдителното дружество и осъществения от страна на инспекцията контролен мониторинг в размер на 100% (с изключение мониторингът по радиологични показатели и по показател „бромати“, тъй като анализите се извършват в РЗИ – Враца и Столична РЗИ по предварително изготвен график и в определен обем). При план 528 проби, изпълнението е 543 за 2019 година. По показателите на група А са проведени изпитвания на 426 проби, от които 332 отговарят на нормативните изисквания. Обхванати са с минимума показатели по Таблица А към Приложение №2, като за някои зони са включени и показатели, актуални за конкретния регион – нитрати, хром, манган. По показателите на група Б са изследвани 117 проби, от които 67 съответстват на нормативните изисквания. Тук са обхванати с всички показатели по Приложение №1 на Наредба №9/2001 година за качеството на водата, предназначена за питейно – битови цели.

 По показателите, мониторирани в питейните води от страна на инспекцията са извършени общо 14196 изследвания, от които 13999 отговарят на изискванията на Наредба №9/2001 година на МЗ. Съответствието е 98,61% при 98,49% за 2018 година и при 98,66% за 2017 година. Броят на изследванията по микробиологични показатели през годината е 1850. От тях 1824 отговарят на Наредба №9/2001 година. Съответствието е 98,58% при 97,30% за 2018 година и 97,54% за 2017 година. От анализите несъответстващи на изискванията, 19 са по показател колиформи, 7 – по Е.коли, 0 – по Ентерококи и 0 – по МЧ. Несъответствието на питейната вода, определено само по здравнозначими микробиологични показатели е 0,4% /съответствие 99,60%/ при 0,9% /съответствие 99,10%/ за 2018 година и 0,6 % /съответствие – 99,40%/ за 2017 година. Във всички случаи, в които е установено отклонение по микробиологични показатели, са взети съответните мерки от страна на служителите на отдела. Запазва се тенденцията за задържане на високия процент /95% по СЗО/ на съответствие на питейната вода по микробиологични показатели. Това се дължи на подобряване методите на обеззаразяване с въвеждане на автоматично дозиране на дезинфектант в почти всички водоснабдителни системи, нови дезинфектанти с удължено освобождаване на хлор и засиления вътрешно – ведомствен контрол от страна на ръководството на водоснабдителното дружество. За по – добри резултати е необходимо повишаване на отговорността и квалификацията на персонала, пряко ангажирани с тази дейност.

По органолептични и химични показатели са извършени 12346 изследвания. От тях 12175 изследвания отговарят на изискванията на Наредба 9/2001 година на МЗ. Съответствието е 98,61% при 98,72% за 2018 година и при 98,80% за 2017 година.

От проведените анализи през отчетния период се установиха следните отклонения по конкретни показатели в качеството на питейните води:

1. *Несъответствия по* ***микробиологични показатели*** са установени в 11 зони на водоснабдяване, включващи населените места:
* с. Рупци
* с. Бреница
* с. Любеново
* с. Въбел
* с. Буковлък
* гр. Пордим
* с. Каменец
* с. Радишево
* гр. Левски
* с. Градище
* с. Варана
* с. Девенци.

Броят на зоните, в които са установени отклоненията по микробилогични показатели е по-малък с 6 броя зони, констатирани през 2018 година. Отклоненията продължават да се установяват предимно в малки населени места с водоснабдителни системи без пречиствателни съоръжения, остарели и амортизирани водопроводни мрежи. Друга причина за несъответствията са констатирани от страна на инспекцията пропуски от субективен характер в обеззаразяването на водата, преди подаването и на консуматорите.

1. *Несъответствия по показател* ***„мътност” и „цвят”*** са установени в 12 зони на водоснабдяване, обхващащи населените места:
* гр. Червен бряг
* с. Ракита
* с. Реселец
* с. Рупци
* с. Згалево
* с. Каменец

отклоненията са само по показател „мътност”. В гр. Долна Митрополия, гр. Тръстеник, с. Байкал, с. Крета и с. Варана е установено несъответствие и по показател „цвят”. Констатираните отклонения по горецитираните показатели са повече от установените за 2018 година с 6 зони на водоснабдяване. Несъответствията са с непостоянен характер и се отнасят за водоснабдителни системи, подаващи вода от повърхностно разположени водоизточници, за които няма изградени пречиствателни съоръжения, за населени места със стара и амортизирана водопроводна мрежа, както и след извършване на ремонтни дейности.

1. *Несъответствия по показател* ***„магнезий”***.В 12 зони на водоснабдяване са констатираните отклонения:
* с. Телиш
* с. Изгрев
* с. Коиловци
* с. Божурлук
* с. Одърне
* с. Асеновци
* с. Борислав
* с. Обнова
* гр. Левски.

Броят на зоните, в които са установени отклоненията е приблизителен с броя, констатиран и през 2018 година – 15 броя. Този показател участва в определянето на твърдостта на водата, като в част от населените места тези отклонения са с персистиращ характер.

1. *Несъответствие по показател* ***„манган”*** е установено в една групова зона на водоснабдяване
* Зона №6 /гр. Гулянци, с. Милковица, с. Шияково, с. Крета/

При направените проучвания от страна на водоснабдителното дружество, се установи, че отклонението има сезонен характер. Поради намаленото водно количество през летния сезон и повишеното потребление на вода от населението, с цел избягване режимно водоподаване, „ВиК Плевен” ЕООД използва пълния капацитет на всички водовземни съоръжения от ВГ Крета /3 броя ШК/. Поради непостоянните показатели на съдържанието на манган във водата на някои от водоизточниците, от страна на дружеството в мониторинговата програма за 2020 година и в разработения контролен план на инспекцията е предвиден учестен мониторинг на показателя.

1. *Несъответствие по показател* ***„флуориди”*** е констатирано в една зона
* с. Лазарово

което е с постоянен характер за населеното място, като през 2016 година е бил установен резултат 2,45 мг/л, през 2017 година – 1,96 мг/л, а през 2018 година – 2,00 мг/л, а през отчетния период – 1,91 мг/л.

1. *Отклонения по показател* ***„нитрати”*** през 2019 годинаса показали 20 зони на водоснабдяване при 24 зони за 2018 година. В тях попадат населените места:
* с. Горник
* гр. Койнаре
* с. Изгрев
* с. Божурица
* с. Драгаш войвода
* с. Згалево
* с. Одърне
* гр. Долна Митрополия
* гр. Тръстеник
* с. Победа
* с. Мечка
* с. Обнова
* с. Гиген
* с. Радишево
* с. Тученица
* с. Градина
* с. Каменец
* с. Пелишат
* с. Борислав
* с. Катерица
* с. Биволаре
* с. Буковлък.

В пробите на 6 населени места - с. Черквица, гр. Пордим, с. Тотлебен, с. Горталово, с. Петърница и с. Гривица, в които през 2018 година е установено превишаване на граничните норми, през отчетния период извършените анализи не са показали отклонения по горецитирания показател. Независимо от това в цитираните селища показателят ще бъде мониториран с показателите от група А, поради липса на изготвена оценка на риска от страна на ВиК ЕООД. Насоченият мониторинг по този показател ще продължи и през 2020 година, като при наличие на новооткрити зони ще се извършва учестен мониторинг, с цел уточняване степента и персистиране на отклонението.

Замърсяването с нитрати се среща във водите на плитки подземни водоизточници (извори, кладенци, сондажи), разположени в местности с обработваеми земеделски земи или черпещи вода от незащитени водоносни хоризонти. Тъй като област Плевен е район с развита селскостопанска дейност и интензивно земеделие, основната причина за повишаване на този показател е свързана с неправилното използване на азотни минерални торове и неправилна земеделска и животновъдна практика. За първи път отклонения в качеството на питейните води на територията на област Плевен по показател „нитрати“ е установено от инспекцията през 2006 година.

 През 2017 година се инициираха срещи с местната власт за създаването на комисии с представители от ВиК, Басейнова дирекция, МОСВ, МЗ и др., за ограничаването на използването на синтетични торове при селскостопанска дейност и въвеждането на добри земеделски практики в санитарно – охранителните пояси на водоизточниците на селищата с нестандартност на питейната вода по показател нитрати. За решаване на проблема са нужни законодателни промени за стриктно спазване на забраните и ограниченията на торене във всички пояси на санитарно – охранителните зони на водоизточниците за питейно водоснабдяване, стимулиране собствениците на имоти в СОЗ за екологично земеделие, както и санкции, налагани от компетентните институции на нарушителите.

Допълнително РЗИ – Плевен, съвместно с „ВиК Плевен” ЕООД продължават да оказват съдействие на катедра „Хигиена, медицинска екология, професионални заболявания и МБС“ към МУ – Плевен, която от 2016 година провежда проучване на качеството на питейната вода, добивана от подземните тела в Плевенска област, в частност наличието на нитрати и зависимостта им от използване на синтетични торове.

1. *Отклонения по показател* ***„хром”*** през 2019 годинаса показали 16 зони на водоснабдяване при 16 за 2018 година. В тях са включени населените места:
* с. Новачене
* с. Асеново
* с. Дебово
* с. Божурица
* с. Дъбован
* с Черквица
* с. Божурлук
* с. Стежерово
* с. Татари
* с. Славовица
* с. Долни Вит
* с.Муселиево
* с. Евлогиево
* с. Гиген
* с. Искър
* с. Брест
* с. Загражден
* с. Петокладенци

Касае се за зони с трайни отклонения по показателя, на които ежегодно се извършва учестен мониторинг.

В две от зоните са установени отклонения и по двата показателя – „хром” и „нитрати”. Населените места, попадащи в тези зони на водоснабдяване са, с. Божурица, с. Гиген и с. Искър.

Наличието на хром в питейните води на област Плевен е с естествен произход. Изследванията на подпочвените води, доказват наднормено съдържание на хром в плитки и дълбоки подпочвени води на някои общини на областта. Това прави изключването на водоизточници и разреждането им с води от други водоизточници нецелесъобразно.

 За отстраняване на нестандартността по показател хром, от 2012 година „ВиК Плевен” ЕООД съдейства на проф. д-р инж. Калинков и гл.ас. д-р инж. Ангелова от УАСГ, за разработването на модулна пилотна инсталация за отстраняването на хром на принципа на йонния обмен. Разработката е публикувана и подробно описана в изданието на БАВ, БУЛАКВА №3 от 2016 година.

За област Плевен проблемът с естественото наднормено съдържание на хром и нитрати в питейните води на редица селища датира отдавна. Още през 2008 година са определени 26 зони на водоснабдяване с трайни отклонения по тези показатели. Обемът на разпределената вода в тях е под 1000 куб.м. в денонощие и са с постоянно живеещо население, свързано към водоснабдителната система под 5000 души. С предписание на РЗИ – Плевен / РИОКОЗ – Плевен/ изх. №ЗК-05-0102/21.02.2008 година., от страна на „ВиК Плевен” ЕООД е стартирана процедура и са депозирани заявления в МЗ за издаване на разрешения за ползване на питейна вода с отклонения от изискванията за качество. От началото на 2008 година между „ВиК Плевен” ЕООД и МЗ се води кореспонденция по казуса, но до 2010 година Министерство на здравеопазването не е издало разрешение за ползване на вода за питейно-битови цели с отклонение от изискванията нито за една от зоните на водоснабдяване, за които водоснабдителното дружество е депозирало заявления в МЗ, поради обстоятелството, че представената документация не отговаря изцяло на изискванията на чл. 11 от Наредба №9 на МЗ – мерките, които са предложени за отстраняване на отклоненията не дават гаранция, че проблемът ще бъде разрешен в рамките на тригодишен период, както и не е представен точен и ясен календарен график за предвидените дейности, които ще бъдат извършени, с финансови разчети за реализацията им.

 За установените трайни отклонения по химични показатели в област Плевен са информирани местните власти на засегнатите общини и населението, живеещо в тях чрез бюлетина на инспекцията, който се актуализира ежеседмично с резултати от извършения мониторинг на качествата на питейната вода в областта.

 В проекта на Бизнес – плана за 2017 – 2021 г. на „ВиК Плевен“ ЕООД се планира инвестирането на средства в Зона № 11, с.Татари и Зона №10, с.Петокладенци и с.Стежерово, където питейната вода е нестандартна по показател „хром“. Вариантът с изграждане на дълбоки сондажи, е свързан с тежки, скъпи и мудни процедури за отчуждаване на терени за СОЗ и отреждане на сервитути на трасета на инфраструктурата, както и по – големи финансови средства и липса на гаранция за качествата на водата, добита от тях. От страна на ВиК ведомството е избран вариантът за монтиране на модулни пречиствателни съоръжения в посочените две зони. Нужните финансови средства са 200 хил. лв. за зона, като всеки проект ще се изпълни в рамките на две години. Предвид пилотния характер на двата проекта, след реализирането им и установяване реално на ефективността на вложените инвестиции, ще се планират средства за модулни ПСПВ през следващите регулаторни периоди за останалите зони на водоснабдяване с установени отклонения по показател хром.

1. *Отклонения по „****радиологични”*** *показатели*.

В изпълнение указания на МЗ, дадени с писмо № 04-08-24/22.02.2018г. относно изразена от страна на РЗИ – Плевен необходимост от получаване на методични указания и съгласуване на последващи действия, касаещи проби питейни води, показали двукратно отклонение по показател „обща алфа активност“, инспекцията съгласува график и с радиологичния отдел на НЦРРЗ и през месец ноември служители на инспекцията предоставиха за лабораторен анализ 5 броя проби за изследване по радиологични показатели, приети с вх. №МОН-02-127/20.11.2018г.

На 12.02.2019 година в РЗИ – Плевен са получени протоколи и сертификат за контрол с резултати от изпитванията по радиологични показатели, както и изразено становище от експертите относно установените за пореден път завишени стойности на контролните нива на показател „обща алфа активност“ и препоръча извършването на допълнителни анализи на конкретни радионуклиди на всички проби от населените места гр. Славяново, с. Телиш, с. Горна Митрополия, с. Оряховица и с. Обнова, както и последващо изчисляване на индикативната доза, съгласно реда, определен в Наредба №9/2001г. за качеството на водата, предназначена за питейно-битови цели.

Във връзка с гореизложеното и на основание чл. 10, ал.1 от Наредба №9/2001г. от страна на РЗИ - Плевен е издадено предписание изх. №ЗП-01-24/28.02.2019 година до „ВиК Плевен“ ЕООД, с което е разпоредено стартиране на проучване, включващо нормативно определените мерки, съгласно забележките на Таблица Г2 към Приложение №1 и Приложения №2а и 2б от горецитираната наредба, включително започване на събиране на необходимата информация за възможните източници на радиоактивност в проучваните райони, с цел установяване на причините, довели до несъответствието, за резултатите от което да уведомят инспекцията своевременно, в срок не по-дълъг от 3 дни след приключването му. В изпълнение на т. 1 на предписаните мероприятия, с писмо изх. №У814/17.04.2019 година „ВиК Плевен“ ЕООД предостави в инспекцията протоколи с резултати с извършени допълнителни анализи на конкретни радионуклиди и последващо изчисляване на индикативна доза. Получените резултати показват, че индикативната доза в изследваните проби е под параметричната стойност, определена в Наредба №9/2001 година.

В изпълнение мониторинга по радиологични показатели за 2019 година от страна на водоснабдителното дружество са предоставени резултати от извършените анализи, при прегледа на които се установи, че пробите от 14 населени места са показали превишение на нормативно определената стойност по показател „Обща алфа активност“. За четири от населените места се установи, че през 2018 година са извършвани допълнителни анализи на конкретни радионуклиди и изчисляване на индикативна зона, доказващи липсата на отклонение от нормативните изисквания. По тази причина от страна на инспекцията са изпратени протоколите с анализи от останалите населени места в РЗИ – Враца за предоставяне на здравно заключение от специалистите на радиологичния отдел. За седем населени места /с. Божурлук, с. Рупци, с. Малчика, с. Загражден, с. Божурица, с. Борислав, с. Глава/ е издадено заключение, че „завишеното ниво на „Обща алфа активност“ се дължи предимно на естествен уран и неговите дъщерни продукти, като е възможно да присъстват и други алфа нуклиди, които са в незначително съдържание по отношение на индикативната доза и затова не е необходим допълнителен анализ“. За четири населени места – с. Сомовит, с. Лозица, с. Вълчитрън и гр. Койнаре е препоръчано извършването на допълнителни анализи на конкретни радионуклиди На основание становищата на РЗИ – Враца, от страна на инспекцията са издадени предписания №№ЗП-01-17/08.02.2019г.; ЗП-01-110/21.08.2019г.;ЗП-01-112/29.08.2019г. и ЗП-01-113/04.09.2019г. до водоснабдителното дружество за стартиране на проучване с цел установяване на причините, довели до отклонението за горецитираните населени места. С писма №№ У814/17.04.2019г. и У2822/05.11.2019г. „ВиК Плевен“ ЕООД изпрати в инспекцията протоколи с резултати с извършени допълнителни анализи на конкретни радионуклиди и последващо изчисляване на индикативна доза. Получените резултати показаха, че индикативната доза в изследваните проби е под параметричната стойност, определена в Наредба №9/2001 година.

 За констатираните от страна на двете ведомства превишавания на контролните нива на показател „Обща алфа активност“, както и за предприетите действия от страна на двете ведомства МЗ е уведомено своевременно.

 През настоящия отчетен период от страна на инспекцията не се е наложило спиране на водоподаването или ограничаване употребата на питейна вода в нито едно от населените места на област Плевен, свързано с установени отклонения в качеството на водата, които да създават потенциална опасност за здравето на населението. За периода 01.01. – 31.12.2019 година от служителите на инспекцията са извършени 763 проверки на водоизточници, водоснабдителни обекти и съоръжения за питейно – битово водоснабдяване на територията на областта. Издадени са 28 предписания, свързани с провеждане на оздравителни мероприятия, предоставяне на данни от страна на водоснабдителните дружества за извършвания от тях мониторинг на питейна вода, за провеждане на проучвания и предприемане на мерки от ВиК операторите в резултат на установени от инспекцията отклонения в качеството на подаваната вода. За констатирани несъответствия в качествата на питейна вода по микробиологични показатели, както и за други нарушения на здравните изисквания са съставени 9 акта за административно нарушение.

По искане на МЗ с писмо изх. №16-00-34/05.04.2019 година и в изпълнение на чл. 14, ал.5 от Наредба №9/2001 година са въведени и данните в информационната система за събиране и анализ на резултатите от провеждания мониторинг на качеството на питейните води в съответствие с изискванията за докладване на Европейската комисия за извършения от РЗИ и водоснабдителната организация мониторинг на питейната вода във всички зони на водоснабдяване за 2018 г.

*През 2020 година от страна на РЗИ – Плевен ще продължи извършването на систематичен и насочен контрол на състоянието и поддържането на водоизточниците, водоснабдителните съоръжения и санитарно – охранителните им зони, както и ще осъществява контролно мониториране на качествата на питейната вода, подавана за населението на областта. Ще продължи засиления контрол за изпълнение в пълен обем на мониторинга на питейните води от страна на водоснабдителното дружество, съгласно изискванията на Наредба № 9 на МЗ и в съответствие със съгласуваната с РЗИ – Плевен мониторингова програма. При приоритизиране на зоните на водоснабдяване по отношение на мониторинга, първостепенен приоритет ще са тези с* ***трайни отклонения*** *от изискванията на Приложение № 1, Таблица Б на Наредба №9/2001г. на МЗ. Във всички случаи ще бъде спазен ангажиментът на РЗИ – Плевен да информира потребителите при възникнали инциденти, водещи до здравен риск за населението и за които е необходимо предприемане на действия от страна на инспекцията, свързани с ограничаване или преустановяване на водоподаването.*